Okresná prokuratúra Zvolen 
Trhová 1, 960 19 Zvolen 1 	

Sp. zn. : 3 Pv 345/13/6611	Zvolen, 17.6.2013
EEČ : 2-51-92-2013

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Zvolen
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
na tom skutkovom základe, že v čase od 20.3.2013 do 11.4.2013 v obci XXXXX, okres Zvolen na ul. XXXXX uskutočnila pomocou krátkeho spoja v plastovej skrini, ktorá sa nachádza z ľavej strany oplotenia rodinného domu v múre, patriacej odbernému miestu XXXXX, XXXXX neoprávnený odber zemného plynu a to tým spôsobom, že prepojila záhradnou hadicou prívod od plynovej prípojky uvedeného odberného miesta k prípojke prípojke rodinného domu, čím týmto svojím konaním spôsobila spol. SPP- Distribúcia, a.s., XXXXX, IČO: 35910739 škodu vo výške 580, 42 €.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Poverený príslušník OO PZ Zvolen uznesením zo dňa 23.05.2013 pod sp. zn. ČVS:ORP-672/ZV-ZV-2013 postupom podľa § l99 ods. l Tr. poriadku začal trestné stíhanie a súčasne podľa § 206 ods. 1 Tr. poriadku vzniesol obvinenie pre krádeže podľa § 212 ods. 2 písm. e) Trestného zákona XXXXX na tom skutkovom základe, ako je uvedené vo výrokovej časti tohto uznesenia. 

	Zo spáchania prečinu krádeže podľa § 212 ods. 2 písm. e) Trestného zákona je obvinená okrem vlastného doznania usvedčovaná aj výpoveďou poškodeného XXXXX, ako aj listinnými dôkazmi, ktoré sú súčasťou vyšetrovacieho spisu vo forme obsahu priestupkového spisu ORPZ-ZV-OPP3-507/2013. 

	Obvinená XXXXX sa k spáchaniu skutku kladenému za vinu doznala a svoje konanie oľutovala, pričom uviedla, že koncom mesiaca marec jej prišlo oznámenie od SPP, že dôjde k odpojeniu plynomera, čo sa aj stalo. Tým došlo k odpojeniu plynomeru a dodávke zemného plynu. Na druhý deň po tom, čo jej manžel odišiel do zamestnania, vzala si pracovné náradie a pri skrinke s plynom prepojila záhradnou hadicou prívod od plynovej prípojky k prípojke rodinného domu. Túto hadicu potom oblepila lepiacou páskou, pričom trvalo to asi 2 hodiny. Jej manžel o ničom nevedel. Nebála sa, pretože keď odchádzala z domu, tak vždy vypínala hlavný uzáver plynu. Dňa  11.4.2013 bola vykonávaná kontrola, kde sa zistilo, že načierno odoberá plyn. Plyn neplatila, nakoľko nemala prácu. S manželom má komplikovaný vzťah. Plyn mala platiť ona, avšak konala skratovo. Momentálne pracuje v spol. XXXXX vo Zvolene.    

	Výsluchom poškodeného XXXXX bolo zistené, že dňa 11.4.2013 bol vykonávať do obce XXXXX kontrolu demontovaného meradla. Po príchode otvoril skrinku na meradle na múre domu, kde zistil, že v skrinke sa nachádza krátky spoj, ktorý bol vytvorený zo záhradnej hadice, pripevnený lepiacou páskou na vstupné a výstupné šroubenie krátkeho spoja. Hneď kontaktoval políciu a následne vyšla von aj XXXXX. Obvinená má uzatvorenú novú zmluvu od 23.4.2013. Škoda, ktorá bola spôsobená vo výške 580, 42 € bola dňa 6.5.2013 uhradená a preto si neuplatňuje žiadnu škodu.     
 
	Z výsluchu svedka XXXXX vyplynulo, že je majiteľom rodinného domu na ul. Kollárovej č. 16 v Pliešovciach. Žije tam spolu s bývalou manželkou a dvoma deťmi. Boli ústne dohodnutý, že ona bude každý mesiac platiť plyn, vodu, TV a on všetko ostatné. On svoje účty platil. S manželkou sa rozpráva len o tom, čo potrebuje. Bývala manželka do novembra 2012 chodila do práce a následne ju prepustili, čo sa dozvedel až v mesiaci apríl. To, že neplatila účty za plyn nevedel , pretože mu to nepovedala. K odberu plynu sa nevie vyjadriť, pretože každé ráno chodí do zamestnania. Tiež sa nevie vyjadriť k tomu, že došlo k odpojeniu a k doručeniu pošty z SPP, nakoľko jeho manželka preberá poštu. Faktúru vystavenú SPP na sumu 580, 42 € už uhradil, čo dokladá do spisu.     
	        
	Obvinená je osobou doposiaľ netrestanou. Tiež nebola potrestaná za priestupok. 
	Trestný zákona v ustanovení § 212 ods. 2 Tr. zákona  upravuje trestnú sadzbu odňatia slobody až na dva roky. Ide teda o prečin, pre ktorý v prípade naplnenia ďalších zákonných podmienok upravených v ustanovení § 2l6 ods. l Tr. poriadku je možné trestné stíhanie podmienečne zastaviť. 

	S poukazom na tú skutočnosť, že obvinená priznala spáchanie skutku, bola uhradená spôsobená škodu, ako aj vzhľadom osobu obvinenej, ktora doposiaľ nebola súdne trestaná možno podmienečné zastavenie trestného stíhania podľa § 2l6 ods. l Tr. poriadku voči obvinenej XXXXX pre prečin krádeže podľa § 212 ods. 2 písm. e) Trestného zákona považovať aj vzhľadom na uloženú skúšobnú dobu za postačujúce. 

Podľa § 2l6 ods. 2 Tr. poriadku obvinenej XXXXX v rozhodnutí o podmienečnom zastavení trestného stíhania určujem skúšobnú dobu v trvaní 12 mesiacov. Skúšobná doba začína plynúť právoplatnosťou tohto uznesenia o podmienečnom zastavení trestného stíhania. Ak obvinený v priebehu skúšobnej doby povedie riadny život prokurátor, ktorý trestné stíhanie podmienečne zastavil rozhodne, že sa obvinený osvedčil. Inak prokurátor rozhodne a to prípadne i počas plynutia skúšobnej doby, že sa v trestnom stíhaní pokračuje (§ 2l7 ods . 1 Trestného poriadku). 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Hric
prokurátor